ส่วนที่ 1

ข้อมูลสรุป

บริษัท ซีเอ็ดยูเคชั่น จำกัด (มหาชน) ดำเนินธุรกิจผลิตหนังสือและวารสารเชิงวิชาการ
เพื่อพัฒนาความรู้ความสามารถของคนไทย ในทิศทางที่เป็นประโยชน์ต่อการพัฒนาประเทศ
รับจัดจำหน่ายหนังสือทั้งที่ผลิตเอง และหนังสือจากสำนักพิมพ์อื่น นอกจากนี้ บริษัทฯ
ยังเป็นผู้ดำเนินงานร้านหนังสือ ซีเอ็ดบุ๊คเซ็นเตอร์ และร้านหนังสือเครือข่าย ซึ่งประกอบด้วยร้าน
Book Variety และ ศูนย์หนังสือมหาวิทยาลัย หลายแห่ง ทั้งในกรุงเทพฯ และต่างจังหวัด
โดยเป็นร้านหนังสือที่มียอดขายมากที่สุดในประเทศไทย
และมีรายได้รวมจากส่วนค้าปลีกนี้มากถึงประมาณ 85% ของรายได้รวมทั้งหมดของบริษัทฯ

จากสภาวะเศรษฐกิจโดยรวมของประเทศในปี 2549 ที่ผ่านมา
ยังคงเป็นช่วงเวลาที่ภาวะเศรษฐกิจมีการขยายตัวที่ชะลอตัวลงอีก เนื่องจากปัจจัยหลายประการ
ที่ส่งผลกระทบในเชิงลบต่อความเชื่อมั่นของผู้บริโภคภายในประเทศ และการลงทุนของนักลงทุน
ไม่ว่าจะเป็นผลจากภาวะความผันผวนของราคาน้ำมันในตลาดโลก ภาวะเงินเฟ้อที่เพิ่มสูงขึ้น
และอัตราดอกเบี้ยที่ทยอยปรับตัวสูงขึ้น ภาวะน้ำท่วมในหลายจังหวัด
ประกอบกับปัญหาความไม่สงบในภาคใต้ที่ทวีความรุนแรงเพิ่มสูงขึ้น
รวมถึงภาวะการเมืองที่ขาดเสถียรภาพ
โดยปัจจัยดังกล่าวส่งผลกระทบทำให้อุปสงค์ในประเทศเกิดการชะลอตัวลง ประชาชนลดการใช้จ่าย
นับได้ว่าเป็นปีที่เหนื่อยที่สุดปีหนึ่งของผู้ประกอบการธุรกิจค้าปลีก
แม้จะมีเหตุการณ์การเฉลิมฉลองการครองราชย์ 60 ปี มาช่วยกระตุ้นในบางส่วนก็ตาม

ถึงแม้ว่าภาวะความซบเซาในอุตสาหกรรมค้าปลีกในภาพรวมจะเห็นได้ชัดตลอดปี 2549
และมากขึ้นในช่วงปลายปี
แต่ภาวะของตลาดหนังสือในภาพรวมก็ยังคงรักษาระดับการเติบโตได้ในระดับที่ค่อนข้างน่าพอใจ
จากหนังสือที่เกี่ยวข้องกับงานเฉลิมฉลองการครองราชย์ 60 ปี นอกจากนั้น ซีเอ็ดบุ๊คเซ็นเตอร์
ยังมีการจำหน่ายเสื้อยืดนาโน ในวาระเฉลิมฉลองการครองราชย์ 60 ปี
ซึ่งเป็นสินค้าที่มีนวัตกรรมเทคโนโลยีใหม่ ที่ขายได้เป็นจำนวนเกือบสองแสนตัว
ทำให้ยอดขายในไตรมาส 2/2549 ดีขึ้นมาก ประกอบกับบริษัทฯ
ได้เริ่มใช้งานระบบสารสนเทศในส่วนของสายงานซีเอ็ดบุ๊คเซ็นเตอร์ ในปลายเดือนตุลาคม
ทำให้ประสิทธิภาพในการบริหารจัดการของบริษัทฯ เริ่มดีขึ้นในระดับหนึ่ง

ในปี 2549 บริษัทฯ ได้เปิดสาขาของร้านซีเอ็ดบุ๊คเซ็นเตอร์เพิ่มขึ้นจำนวน 26 สาขา
รวมเป็นสาขาที่ยังเปิดดำเนินการอยู่ ณ วันที่ 31 ธันวาคม 2549 ทั้งสิ้น 216 สาขา
และจุดขายทั้งสิ้นที่ยังเปิดดำเนินการอยู่จำนวน 170 จุดขาย

ในปี 2549 บริษัทฯ ขยายสาขาของร้าน ซีเอ็ดบุ๊คเซ็นเตอร์ อย่างต่อเนื่อง
เพราะยังเชื่อมั่นว่าธุรกิจหนังสือของประเทศไทยมีโอกาสเติบโตได้อีกมาก โดยบริษัทฯ
ปรับปรุงรูปแบบธุรกิจ ให้สามารถทำกำไรได้ดีขึ้น ทดลองรูปแบบใหม่ๆ มากขึ้น
เพื่อให้เหมาะกับขนาดชุมชนแต่ละแห่งที่แตกต่างกัน
และเน้นการเพิ่มบทบาทการเป็นผู้จัดจำหน่ายหนังสือและสำนักพิมพ์มากขึ้น
เพื่อให้สอดคล้องกับทิศทางการเติบโตของธุรกิจหนังสือในภาพรวม นอกจากนั้น บริษัทฯ
เน้นการพัฒนาระบบสารสนเทศ ระบบการสื่อสารระหว่างสาขาทั่วประเทศกับสำนักงานใหญ่
และศูนย์กระจายสินค้า เพื่อรองรับการให้บริการที่หลากหลายเพิ่มขึ้นในอนาคต
เพิ่มประสิทธิภาพการทำงาน และลดโอกาสการสูญเสียต่างๆ ลง

จากการที่บริษัทฯ ให้ความสำคัญต่อการพัฒนาการกำกับดูแลกิจการที่ดีมาโดยตลอด ทำให้ในไตรมาส
3 ปี 2549 บริษัทฯ ได้รับการประเมินจากสมาคมส่งเสริมสถาบันกรรมการบริษัทไทย (IOD)
ให้เป็นบริษัทที่มีบรรษัทภิบาล ของปี 2549 ในเกณฑ์ “ดีมาก” โดยเฉพาะหมวดสิทธิของผู้ถือหุ้นและ
การเปิดเผยข้อมูลและความโปร่งใส ได้รับการประเมินในเกณฑ์ที่ “ดีเลิศ”
โดยเป็นบริษัทสิ่งพิมพ์แห่งเดียวในตลาดหลักทรัพย์ที่ได้รับคะแนนรวมบรรษัทภิบาล ในระดับ ดีมาก ถึง
ดีเลิศ

ผลการดำเนินงานสำหรับปี 2549 ของบริษัทฯ
ถือว่าเป็นที่น่าพอใจเมื่อเทียบกับภาวะความผันผวนต่างๆ ที่กล่าวมาแล้ว โดยบริษัทฯ
มีกำไรสุทธิสำหรับ ปี 2549 เป็นเงิน 209.19 ล้านบาท เติบโตสูงขึ้นกว่างวดเดียวกันของปีก่อน
11.32% ขณะที่กำไรสุทธิสำหรับไตรมาส 4 ปี 2549 เป็นเงิน 67.43 ล้านบาท
เติบโตสูงขึ้นกว่าไตรมาส 3 ปี 2549 ถึง 14.82 % และเติบโตสูงขึ้นกว่างวดเดียวกันของปีก่อน
2.57% ซึ่งมีหนังสือแฮร์รี่ พอตเตอร์ เล่มที่ 6 ออกวางจำหน่ายในปลายปี 2548

บริษัทฯ มีรายได้รวมสำหรับปี 2549 เป็นเงิน 3,725.75 ล้านบาท
หรือเติบโตสูงขึ้นกว่างวดเดียวกันของปีก่อน 9.87% โดยในจำนวนนี้เป็นรายได้จากการขาย
3,680.70 ล้านบาท หรือเติบโตสูงขึ้น 9.38%
ซึ่งส่วนใหญ่มาจากการเพิ่มขึ้นของรายได้ของร้านซีเอ็ดบุ๊คเซ็นเตอร์ และ Book Variety
ซึ่งเพิ่มขึ้น 10.42% จากสาขาและจุดขายที่เปิดเพิ่มขึ้น
จากยอดขายสาขาเดิมที่เพิ่มขึ้นและจากการปรับปรุงสาขา
นอกจากนี้รายได้จากการขายส่งหนังสือให้ร้านหนังสืออื่น และสถาบันการศึกษา เพิ่มขึ้น 5.89%

จากผลการดำเนินงานดังกล่าว ที่ประชุมคณะกรรมการบริษัทฯ
จึงมีมติอนุมัติและเห็นสมควรนำเสนอที่ประชุมสามัญผู้ถือหุ้นประจำปี
พิจารณาจ่ายเงินปันผลสำหรับผลการดำเนินงานปี 2549 ในอัตราหุ้นละ 0.60 บาท
แต่เนื่องจากบริษัทฯ ได้จ่ายเงินปันผลระหว่างกาลไปแล้ว 3 ไตรมาส ไตรมาสละ 0.10 บาท
รวมเป็น 0.30 บาท ดังนั้นบริษัทฯ จะจ่ายเพิ่มเติมอีกในอัตราหุ้นละ 0.30 บาท
โดยกำหนดวันปิดสมุดทะเบียนเพื่อสิทธิในการรับเงินปันผล ในวันพุธที่ 9 พฤษภาคม 2550 เวลา
12.00 น. และกำหนดจ่ายเงินปันผลในวันอังคารที่ 23 พฤษภาคม 2550

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจซื้อหลักทรัพย์)